Nyt on Taksi Helsingin vuoro panna hinnat uusiksi – ”On tapahtunut merkittävä muutos”

Toimitusjohtaja Jari Kantonen kertoo, että hintamuutoksen tarkoituksena on tehdä lyhyistä, alle viiden kilometrin matkoista nykyistä edullisempia.

Osa taksiyrityksistä muuttaa hinnoitteluaan vain pari kuukautta taksiuudistuksen jälkeen. Lähitaksi muutti hinnoitteluaan runsas viikko sitten.

Ensi viikon maanantaina hintaremontin tekee myös Taksi Helsinki. Toimitusjohtaja Jari Kantonen kertoo, että taustalla on muutakin kuin heinäkuun alun taksiuudistus.

– Otamme käyttöön täysin uudenlaisen hinnoittelumallin. Lyhyistä, alle viiden kilometrin matkoista tulee aiempaa halvempia. Hintamuutos on oikeastaan pitkän prosessin tulos. Olemme analysoineet dataa keväästä lähtien. Meillä ajatellaan asioita nyt uudella tavalla, Kantonen sanoo.

Taksi Helsingin hinnoittelu muuttuu ensi viikon alusta lähtien niin, että matkan aloitusmaksu laskee 3,90 euroon.

Aloitusmaksu on sama kaikkina kellonaikoina, kun kyydin tilaa puhelimitse soittamalla tai sovelluksen avulla.

Aloitusmaksu on Taksi Helsingillä vielä tämän viikon ajan kellonajasta ja viikonpäivästä riippuen 5,90–9,00 euroa.

– Tarkoitus on madaltaa asiakkaan kynnystä tilata taksi päivän hiljaisempina aikoina eli muulloin kuin aamu- ja iltaruuhkien aikaan. Viikonlopuille ja keskipäivälle tulee lisäksi omat hinnoittelunsa, Kantonen kertoo.

Riesana myös kopiointi

Kantosen mukaan yhtiö on kärsinyt viime aikoina brändinsä kopioimisesta. Liikenteessä on ollut autoja, joiden ulkonäkö on muistuttanut Taksi Helsingin autoja aina teippauksia ja taksikupua myöten.

Helsingin Sanomat kirjoitti syyskuun lopussa asiakkaan ikävästä kokemuksesta. Hän oli luullut nousseensa Taksi Helsingin auton kyytiin.

Kuljettajan sekava käyttäytyminen sai asiakkaan jäämään pois kyydistä kesken matkan. Matkustaja kertoi HS:lle, että auton katolla oli ollut Taksi Helsingin kupu.

– Valitettavasti tätä kopioimista on tapahtunut. Se on varmasti osaltaan vaikuttanut siihen, että yhä useampi asiakas käyttää tilauskanavia eli soittaa taksin perinteisesti puhelimella tai tilaa kyydin sovelluksen kautta. Silloin asiakas saa myös varmistuksen siitä, että kyseessä on tosiaan oikean brändin taksi, Kantonen sanoo.

Kaiken kaikkiaan suoraan liikenteestä otettujen, niin sanottujen käsipystykyytien määrä on vähentynyt reippaasti.

– Taksin tilaamisessa on tapahtunut merkittävä muutos. Moni on siirtynyt käyttämään pelkästään tilauskanavia, sanoo Kantonen.

Kuljettajista huutava pula

Suurista taksiyrityksistä Lähitaksi on joutunut ikävään tilanteeseen. Yhtiö laski taksiuudistuksen yhteydessä hintojaan, mutta joutui nostamaan niitä uudelleen lokakuun alussa.

Lähitaksin hallituksen puheenjohtaja Pasi Rokosa kertoi tuolloin Taloussanomille, että syynä hintojen rukkaukseen on kuljettajapula. Rokosa arvioi, että yritys on menettänyt viime aikoina ”joitakin satoja” kuljettajia.

Kantosen mukaan Taksi Helsingissä ei ole ollut vastaavaa kuljettajapakoa.

– Itselläni ei ainakaan ole tietoa, että meillä olisi sellaista tapahtunut. On totta, että kuljettajia on vaikea saada ja heitä tarvittaisiin lisää jopa useita satoja. Koulutuksessa on kuitenkin koko ajan uusia kuljettajia, hän kertoo.